Delanska gmejna wodźiznow druheho rjadu dla chětro wužadana
Ralbicy (JK/SN). Hotowe marathonowe posedźenje w zymnej Ralbičanskej sportowej hali dyrbjachu čłonojo gmejnskeje rady Ralbicy-Róžant wčera zmištrować. Hłowny dypk bě předstajić koncept za hladanje a wuwiće wodźiznow druheho rjadu na teritoriju gmejny. Inženjer Andreas Stowasser z planowanskeho běrowa w Radebeulu bě hromadźe z někotrymi radźićelemi plan zdźěłał, po kotrymž měła a móhła gmejna postupować, swoje wodźizny wotpowědnje zakonskim žadanjam a přirodnej potrjebje hladać a wuwić. To budźe z njemałymi wudawkami zwjazane, byrnjež fachowc delanskej gmejnje hižo dobry staw při hladanju wodźiznow wobkrućił. Ale Europska unija sej žada, zo maja w čłonskich krajach hač do lěta 2027 wšitke wodźizny na čiste wukmanjene być. To je, kaž Stowasser potwjerdźi, utopiske a njebudźe so zwoprawdźić hodźeć.
lmo_Latn szl_Latn